Berani Nebang Berani Ngesan
SEMUA pengawa ti  badas ti dikena kitai ngidupka diri patut dikereja enggau mutus ati. Mutus ati reti nya berani, sanggup, enda irau sereta enda rawan. Pemerani (courage) chukup beguna kena kitai nentuka jalai, chuan enggau pelin pengidup diri lalu tegal nya nadai kebuah kitai kakang tauka agi bepanggai ba orang bukai. Rambai jaku no pain no gain nyangka tau nyadi ke lalau laban nadai mensia di dunya tu ulih idup senang lantang enti enda bekereja sereta bedayaka iya. Berani nebang berani ngesan nya prinsip idup orang ke udah tetap sereta tegap ba ati diri empu. Betemu baru enggau kita bala pemacha Utusan Sarawak ti dikesayau !  Minggu tu ruang pemerindang datai baru maika kitai berita enggau cherita ari penanyi ke udah mayuh nempa penanyi bukai. Ukai semina nempa penanyi bukai, Embat Lala mega selalu nyadi tuai tauka pematak ba mayuh bengkah pengawa ba industri pemerindang kitai Dayak / Iban di Sarawak. Embat Lala ke kala  nyadi pengajar sereta sekula ke penudi endur ngajar nya SMK Lanang Sibu, seiku penanyi, komposer, penulis leka lagu, producer enggau menijar ba kompeni rikot Panggau Buluh Pengerindu Sdn Bhd (PBP). Nambah ke nya, Embat Lala ke datai ari Lemanak mega Chairman PERISAI (Persatuan Industri Rakaman Dayak Sarawak), udah ngeluar mayuh album solo, lebih ari 43 album artis PBP sereta ngaga lebih ari 250 iti lagu. BADU NYADI PENGAJAR Lapan belas (18) taun gawa nyadi pengajar tau dikumbai siti timpuh ke umbas iya pemanjai. Taja pan pia, Embat Lala milih jalai badu tumu ari ti patut ketegal bisi kebuah enggau pengawa bukai ke patut ba asai ati iya. “Aku ngemaduka diri tumu ari ti patut laban aku deka numpu ba pengawa dagang ngeluarka lagu Iban enggau ngaga program TV. Taja pan pengawa tu mayuh chabar enti kitai udah mutus ati, iya tau nyadi siti pengawa ti ngasuh ati lantang. Sebaka mega enggau pengawa ngajar; lapan belas taun sigi enda berasai,” ku Embat Lala ngepunka saut diri ba jaku randau kami duai. Ditanya nama pengawa bukai ti deka dikemeranka iya kelimpah ari ngaga lagu Iban enggau program TV, Embat Lala madah, kelimpah ari ngeluarka album iya mega tetarit ati enggau bisnes madu engkelulut enggau nanam kayu garu. Iya pechaya dua bengkah dagang tu ulih mai asil ke chukup badas, ku  Embat Lala sekali agi nerangka pelin pengawa ti deka dikereja iya. Embat Lala ke endang iya chukup siru ke apai indai mega madahka siti ari kebuah iya badu nyadi gawa pengajar laban iya deka nyaga apai enggau indai iya. “Siti ari kebuah aku mutus ati ngemaduka diri ari pengawa ngajar laban aku deka nyaga apai enggau indai aku ke udah tuai. Iya ti bendar aku mih ti ditagaka sida ngibun seduai iya sereta nyaga buah tanah ke bisi di menua. Ba aku, pekara ke bansa tu patut diperatika enggau manah laban buah enggau tanah di menua tau midang ngapa enti enda dijaga kelebih agi enti bala anak enda nemu ni bagi pun buah enggau tanah pesaka sida sebilik,” ku  iya. PROGRAM TV Sebedau ngepunka siti-siti pengawa tauka dagang, kitai patut bisi penemu enggau penau ba pekara nya. Kelimpah ari nya, kitai mega patut bejalaika pansik dulu sebedau berengkah ngambi ke pengawa kitai enda tejanggal ba tengan jalai. “Aku udah suah enggau orang kursus nyengkaum pengawa ke besangkut-paut enggau bidang ‘broadcasting’ tauka ‘penyiaran’. Aku sigi bisi ati nyadi pengeluar program TV baka telemovie, filem, dokumentari enggau program ti bekait enggau muzik (muzikal). “Enti niat aku tu mujur ila, aku bisi peluang ngelakuka menua Sarawak ngagai bansa bukai kelebih agi bala temuai ke datai ari luar nengeri,” ku Embat Lala. Ngenang artis ari baruh PBP, Embat Lala madahka udah ngaga sereta nyedika album Diddy, Hailey, Florence Lo enggau album kompilasyen artis PBP Vol. 2 & 3.  Kelimpah ari nya ku Embat Lala, PBP mega seruran ngeluarka album gawai nyau deka niting taun. “Jangka aku sekeda ari kitai kala meda penerang ti ayan ba facebook aku. Suba PBP kala ngatur siti program pekit ke diberi nama Sarawak’s Got Talent. Program tu kerejasama PBP begulai enggau Top Event Management. “Pengawa milih sida ke deka enggau nyereta pekit tu diatur ba genap pelilih menua. Sida ke bisi pengelandik ba pengawa belagu enggau main ke bukai diperansang  datai nguji nasit diri. Maya nya suba sida ke menang nerima perais ke chukup besai iya nya RM10, 000 ke champion, RM5,000 lumur dua lalu ke lumur tiga deka nerima RM2,000. “Dua belas (12) pemenang saguati nerima perais RM200. Kelimpah ari perais mata duit, semua finalis mega diberi sitipikit enggau trofi,” ku Embat. PENGARAP Entara artis popular ari PBP nya raban Masterpiece, Hailey, Florence Lo, Toddy, Wendy, ZK Band,  Bujang Lemanak enggau sekeda ke bukai. “Aku arap mayuh agi penanyi, muzik enggau lagu Iban ke bekualiti ba taun ke deka datai. Kelimpah ari nya, aku mega arap mayuh agi program TV perintah enggau swasta dikeluarka producer ari Sarawak.  Kebuah pia laban di Sarawak ditu agi mayuh cherita enggau utai ke badas ke patut dibantaika kitai ngagai orang bukai,” ku iya. Embat Lala ke nyadi Chairman PERISAI mega arapka penusah beambi-ulih (piracy) ba album artis baru ulih ngetu enggau sukung ari perintah. Kebuah pia ku iya, penanggul ke baka nya tau ngachau penatai pemisi tauka ekonomi artis di menua tu. “Ukai naka nya aja, aku mega arapka bala YB enggau menteri ulih nyukung penanyi Iban enggau chara ngangauka sida iya merindang maya bisi pengerami nyengkaum  pengawa kimpin maya pengawa bepilih besai ila. Enti enda pia, bala artis kitai sigi tusah ari aspek penatai pemisi laban industri muzik kitai Iban diatu benung ditinggang penusah orang ke beambi-ulih (cetak rompak / piracy). “Kena aku ngujungka jaku diri, aku enggai enda meri besai terima kasih ngagai orang ti udah nyukung aku kelebih agi media chelak enggau media elektronik sereta stesyen radio. Enti nadai sida, penanyi kitai nyangka enda ditemu orang,” ku Embat Lala nyimpul randau kami duai. Kitai sama arapka Embat Lala terus mujur enggau dunya ke baru ditujah iya pengudah ke badu gawa nyadi pengajar. Taja ba dunya tu mayuh chabar tang nothing is impossible when you have will and power; berani nebang berani mih ngesan. Taja pan pia, will and power aja nyangka enda chukup enti enda ditambahka berekat ari Tuhan !  DIKARANG MR TUBAI PENGERINDU 
See author's posts
